## Emergències recomana especial precaució als municipis de zones forestals en nivell màxim de temperatures altes per a evitar un incendi

*** S’esperen temperatures per damunt dels 40 graus a l’interior i el litoral sud de València i a l’interior nord i el litoral d’Alacant**

El Centre de Coordinació d’Emergències ha emés un avís especial davant de la possibilitat que molts municipis de la Comunitat Valenciana, especialment a l’interior i litoral sud de València i a l’interior nord i litoral d’Alacant, superen demà els 40 graus de temperatura.

Des de l’Agència Valenciana de Seguretat i Resposta a les Emergències (AVSRE) es recomana als municipis i els organismes amb competències en la gestió de les emergències que mantinguen l’atenció necessària i el seguiment de tots els avisos que emeta durant aquests dies el Centre de Coordinació d’Emergències de la Generalitat, amb la finalitat d’activar amb antelació els protocols d’actuació i establir les mesures preventives pertinents en els respectius àmbits.

L’AVSRE posa l’accent en els municipis i els organismes amb competències en la vigilància de superfícies forestals i els demana que limiten al màxim totes les activitats previstes als espais forestals i de vegetació. A més, hi afig que és essencial que es mantinguen durant el període de màxim risc en situació d’alerta davant de l’evolució de l’episodi de màximes temperatures, per a evitar un incendi.

**Consells a la població**

El Centre de Coordinació d’Emergències, a través dels seus canals d’informació, com ara les xarxes socials (@GVA112), aconsella fer seguiment dels seus avisos i butlletins especials de riscos meteorològics i dels consells per a evitar un colp de calor i suportar les altes temperatures segons les recomanacions de Sanitat.

Fecha: 08/08/2023